               IL-KUMMISSJONI EWROPEA
            Brussell, 11.10.2019
            COM(2019) 460 final
            2019/0219(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ regoli għall-medjazzjoni biex jintużaw mill-partijiet litiganti f’tilwim dwar l-investiment

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni prevista ta’ deċiżjoni dwar ir-regoli għall-medjazzjoni biex jintużaw mill-partijiet litiganti f’tilwim dwar l-investiment.

               2.Kuntest tal-proposta

               2.1.Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra

               Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”) għandu l-għan li jilliberalizza u li jiffaċilita l-kummerċ u l-investiment, kif ukoll li jippromwovi relazzjoni ekonomika aktar mill-qrib bejn l-Unjoni Ewropea u l-Kanada (“il-Partijiet”). Il-Ftehim ġie ffirmat fit-30 ta' Ottubru 2016, u beda jiġi applikat b'mod proviżorju mill-21 ta’ Settembru 2017.

               2.2.Kumitat għas-Servizzi u l-Investiment

               Il-Kumitat għas-Servizzi u l-Investiment, li jindirizza, fost l-oħrajn, kwistjonijiet li jikkonċernaw l-investiment transfruntier, huwa stabbilit skont l-Artikolu 26.2.1(b) tal-Ftehim. F’konformità mal-Artikolu 8.44.1 tal-Ftehim, il-Kumitat tas-Servizzi u l-Investiment jipprovdi forum lill-Partijiet biex jikkonsultaw dwar kwistjonijiet relatati mal-Kapitolu Tmienja (Investiment) tal-Ftehim, inkluż diffikultajiet li jistgħu jinqalgħu fl-implimentazzjoni tal-Kapitolu Tmienja (Investiment) tal-Ftehim u titjib possibbli ta' dan il-Kapitolu, b'mod partikolari fid-dawl tal-esperjenza u tal-iżviluppi f'fora internazzjonali oħrajn u skont ftehimiet oħra tal-Partijiet.

               F'konformità mal-Artikolu 26.2.4 tal-Ftehim, il-Kumitat għas-Servizzi u l-Investiment jiltaqa’ darba fis-sena, sakemm ma jkunx previst mod ieħor fil-Ftehim, jew jekk il-kopresidenti jiddeċiedu mod ieħor. Laqgħat addizzjonali jistgħu jiġu organizzati wara t-talba ta’ Parti jew tal-Kumitat Konġunt CETA. Il-Kumitat għas-Servizzi u l-Investiment huwa kopresedut mir-rappreżentanti tal-Partijiet. Huwa jistabbilixxi l-iskeda u l-aġenda tal-laqgħat tiegħu b’kunsens reċiproku. Jista’ jistabbilixxi u jimmodifika r-regoli ta’ proċedura tiegħu, jekk iqis li dan ikun xieraq. Jista’ jipproponi abbozzi ta’ deċiżjonijiet mill-Kumitat Konġunt CETA, jew jieħu deċiżjonijiet meta l-Ftehim jipprevedi dan.

               F’konformità mar-Regola 10.2 tar-Regoli ta’ Proċedura tal-Kumitat Konġunt CETA u tal-Kumitati Speċjalizzati, inkluż il-Kumitat għas-Servizzi u l-Investiment
                  1
               , fil-perjodu bejn il-laqgħat, il-Kumitat għas-Servizzi u l-Investiment jista’ jadotta deċiżjonijiet jew rakkomandazzjonijiet permezz tal-proċedura bil-miktub jekk il-Partijiet tal-Ftehim jiddeċiedu b’kunsens reċiproku. Għal dak il-għan, it-test tal-proposta jitqassam bil-miktub mill-kopresidenti lill-membri tal-Kumitat għas-Servizzi u l-Investiment skont ir-Regola 7, b'limitu ta' żmien li fih il-membri jkunu jistgħu jgħarrfu bi kwalunkwe riżervi li jista’ jkollhom jew emendi li jixtiequ jagħmlu. Proposti adottati jkunu kkomunikati skont ir-Regola 7 ladarba l-limitu taż-żmien ikun għadda u rrekordjati fil-minuti tal-laqgħa li jmiss.

               2.3.L-att previst tal-Kumitat għas-Servizzi u l-Investiment

               Il-Kumitat għas-Servizzi u l-Investiment għandu jadotta deċiżjoni dwar regoli għall-medjazzjoni biex jintużaw mill-partijiet litiganti f’tilwim dwar l-investiment (“l-att previst”).

               L-għan tal-att previst huwa li jimplimenta l-Ftehim billi jistabbilixxi mekkaniżmu ta’ medjazzjoni biex jiffaċilita li tinstab soluzzjoni maqbula reċiprokament bejn il-partijiet litiganti f’tilwima dwar l-investiment permezz ta’ proċedura komprensiva u rapida bl-assistenza ta’ medjatur.

               L-att previst se jkun vinkolanti fuq il-Partijiet.

               3.Il-pożizzjoni li għandha tittieħed f’isem l-Unjoni

               Kif previst fil-paragrafu 6 (f) tal-Istrument Interpretattiv Konġunt tal-Ftehim, l-Unjoni Ewropea u l-Istati Membri tagħha u l-Kanada qablu li jagħtu bidu minnufih għal ħidma ulterjuri fuq l-implimentazzjoni tad-dispożizzjonijiet dwar ir-riżoluzzjoni tat-tilwim dwar l-investiment tal-Ftehim, l-hekk imsejħa “Sistema ta' Qorti tal-Investiment”
                  2
               .

               Skont l-Artikolu 8.44.3 (c) tal-Ftehim, “[i]l-Kumitat tas-Servizzi u l-Investiment jista', bi qbil mal-Partijiet, u wara li jitlestew ir-rekwiżiti u l-proċeduri interni rispettivi tagħhom jadotta regoli għall-medjazzjoni biex jintużaw mill-partijiet fil-kawża kif imsemmi fl-Artikolu 8.20”.

               L-att previst jimplimenta l-Artikolu 8.44.3(c) tal-Ftehim billi jinkludi regoli ddettaljati dwar il-bidu tal-proċedura ta’ medjazzjoni (l-Artikolu 3); il-ħatra tal-medjatur (l-Artikolu 4); il-proċedura ta’ medjazzjoni (l-Artikolu 5); l-implimentazzjoni ta’ soluzzjoni maqbula b’mod reċiproku (l-Artikolu 6); ir-relazzjoni mas-soluzzjoni tat-tilwim (l-Artikolu 7); il-limiti ta’ żmien (l-Artikolu 8) u l-kostijiet (l-Artikolu 9) tal-proċedura ta’ medjazzjoni. L-att previst se jidħol fis-seħħ fid-data tad-dħul fis-seħħ tal-Ftehim (l-Artikolu 10).

               Din il-proposta toqgħod ma’ inizjattivi oħrajn dwar l-implimentazzjoni tas-Sistema ta' Qorti tal-Investiment tas-CETA. Speċifikament, minn Ġunju 2018, il-Kummissjoni kienet qed taħdem mal-Istati Membri fil-Kumitat tal-Politika Kummerċjali dwar is-Servizzi u l-Investiment tal-Kunsill u mal-Kanada dwar pakkett ta’ erba’ abbozzi ta’ deċiżjonijiet rigward:

               –regoli li jistabbilixxu kwistjonijiet amministrattivi u organizzazzjonali rigward il-funzjonament tat-Tribunal tal-Appell f’konformità mal-Artikolu 8.28.7 tal-Ftehim;

               –kodiċi ta’ kondotta għall-Membri tat-Tribunal, tat-Tribunal tal-Appell u l-medjaturi f’konformità mal-Artikolu 8.44.2 tal-Ftehim;

               –regoli għall-medjazzjoni biex jintużaw mill-partijiet litiganti f’konformità mal-Artikolu 8.44.3(c) tal-Ftehim; u

               –regoli dwar il-proċedura għall-adozzjoni ta’ interpretazzjonijiet f’konformità mal-Artikolu 8.31.3 u 8.44.3(a) tal-Ftehim.

               Il-ħidma ulterjuri fuq oqsma oħrajn tal-implimentazzjoni tas-Sistema ta’ Qorti tal-Investiment tkompli. Kif previst fil-paragrafu 6(f) tal-Istrument Interpretattiv Konġunt tal-Ftehim, “[l]-għan komuni huwa li jikkonkludu l-ħidma bid-dħul fis-seħħ tas-CETA”.

               Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għas-Servizzi u l-Investiment dwar l-att previst sabiex tiġi żgurata l-implimentazzjoni effettiva tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               Il-Kumitat għas-Servizzi u l-Investiment huwa korp imwaqqaf bi ftehim, speċifikament Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”).

               L-att li l-Kumitat għas-Servizzi u l-Investiment huwa mitlub jadotta jikkostitwixxi att b’effetti legali. L-att previst se jkun vinkolanti għall-Partijiet skont id-dritt internazzjonali b’konformità mal-Artikolu 26.2.4 tal-Ftehim.

               L-att previst la jissupplimenta u lanqas jemenda l-qafas istituzzjonali tal-ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għaldaqstant, il-bażijiet ġuridiċi sostantivi tad-deċiżjoni proposta huma l-Artikolu 207(3) u l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażijiet ġuridiċi tad-deċiżjoni proposta jkunu l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Lingwi awtentiċi u l-pubblikazzjoni tal-att previst

               Minħabba li l-att tal-Kumitat għas-Servizzi u l-Investiment se jimplimenta l-Ftehim fir-rigward tar-riżolviment tat-tilwim dwar l-investiment bejn l-investituri u l-istati, huwa xieraq li jiġi adottat fil-lingwi awtentiċi kollha tal-Ftehim
                  4
                u li jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               2019/0219 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ regoli għall-medjazzjoni biex jintużaw mill-partijiet litiganti f’tilwim dwar l-investiment

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikoli 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Id-Deċiżjoni tal-Kunsill (UE) 2017/37
                  5
                tipprevedi l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”). Il-Ftehim ġie ffirmat fit-30 ta' Ottubru 2016.

               (2)Id-Deċiżjoni tal-Kunsill (UE) 2017/38
                  6
                tipprevedi l-applikazzjoni proviżorja ta’ partijiet tal-Ftehim, inkluż l-istabbiliment tal-Kumitat għas-Servizzi u l-Investiment. Il-Ftehim ilu jiġi applikat b'mod proviżorju mill-21 ta' Settembru 2017.

               (3)Skont l-Artikolu 26.2.4 tal-Ftehim, il-Kumitat għas-Servizzi u l-Investiment jista’ jieħu deċiżjonijiet meta l-Ftehim jipprevedi dan.

               (4)F’konformità mal-Artikolu 8.44.3(c) tal-Ftehim, il-Kumitat għas-Servizzi u l-Investiment għandu jadotta deċiżjoni dwar ir-regoli dwar il-medjazzjoni biex jintużaw mill-partijiet litiganti f’tilwim dwar l-investiment.

               (5)Għalhekk huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għas-Servizzi u l-Investiment abbażi tal-abbozz tad-deċiżjoni mehmuż tal-Kumitat għas-Servizzi u l-Investiment dwar regoli dwar il-medjazzjoni sabiex tiġi żgurata l-implimentazzjoni effettiva tal-Ftehim,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment fir-rigward tal-adozzjoni ta’ regoli għall-medjazzjoni biex jintużaw mill-partijiet litiganti f’tilwim dwar l-investiment għandha tkun ibbażata fuq l-abbozz ta’ deċiżjoni tal-Kumitat għas-Servizzi u l-Investiment mehmuż ma’ din id-Deċiżjoni tal-Kunsill.

               Artikolu 2

               1.Id-Deċiżjoni tal-Kumitat għas-Servizzi u l-Investiment għandha tkun adottata fil-lingwi awtentiċi kollha tal-Ftehim.

               2.Id-Deċiżjoni adottata mill-Kumitat għas-Servizzi u l-Investiment għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Deċiżjoni Nru 001/2018 tal-Kumitat Konġunt CETA tas-26 ta’ Settembru 2018 li tadotta r-Regoli ta' Proċedura tiegħu u tal-Kumitati Speċjalizzati (ĠU L 190, 27.7.2018, p. 13), disponibbli fis-sit web tad-DĠ TRADE fuq:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Strument Interpretattiv Konġunt dwar il-Ftehim Ekonomiku u Kummerċjali Komprensiv (CETA) bejn il-Kanada u l-Unjoni Ewropea u l-Istati Membri tagħha (ĠU L 11, 14.1.2017, p. 3).

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi minn 61 sa 64.

                     (4)

                        Skont l-Artikolu 30.11 (Testi awtentiċi) tal-Ftehim, il-Ftehim huwa miktub f’żewġ kopji bil-Bulgaru, bil-Kroat, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol u bl-Iżvediż, u kull verżjoni hija ugwalment awtentika.

                     (5)

                        Id-Deċiżjoni tal-Kunsill (UE) 2017/37 tat-28 ta’ Ottubru 2016 dwar l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1).

                     (6)

                        Id-Deċiżjoni tal-Kunsill (UE) 2017/38 tat-28 ta' Ottubru 2016 dwar l-applikazzjoni provviżorja tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1080).

    ---documentbreak---

               IL-KUMMISSJONI EWROPEA
            Brussell, 11.10.2019
            COM(2019) 460 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ regoli għall-medjazzjoni biex jintużaw mill-partijiet litiganti f’tilwim dwar l-investiment

               HEMŻA

               ABBOZZ TAD-

               DEĊIŻJONI Nru [.../2019] TAL-KUMITAT GĦAS-SERVIZZI U L-INVESTIMENT

               ta’…

               li tadotta regoli għall-medjazzjoni biex jintużaw mill-partijiet litiganti fit-tilwim dwar l-investiment

               Il-KUMITAT GĦAS-SERVIZZI U L-INVESTIMENT TAS-CETA,

               Wara li kkunsidra l-Artikolu 26.2.1(b) tal-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”),

               Billi l-Artikolu 8.44.3(c) tal-Ftehim jipprevedi li l-Kumitat għas-Servizzi u l-Investiment tas-CETA jista’ jadotta regoli għall-medjazzjoni biex jintużaw mill-partijiet litiganti kif imsemmi fl-Artikolu 8.20 (Medjazzjoni) tal-Ftehim,

               ADOTTA DIN ID-DEĊIŻJONI:

               Artikolu 1

               Definizzjonijiet

               Għall-finijiet ta' din id-Deċiżjoni, japplikaw id-definizzjonijiet li ġejjin:

               (a)id-definizzjonijiet fl-Artikolu 1.1 (Definizzjonijiet ta' applikazzjoni ġenerali) tal-Kapitolu Wieħed (Definizzjonijiet ġenerali u dispożizzjonijiet inizjali) tal-Ftehim;

               (b)id-definizzjonijiet fl-Artikolu 8.1 (Definizzjonijiet) tal-Kapitolu Tmienja (Investiment) tal-Ftehim;

               (c)“ftehim li ssir medjazzjoni” tfisser ftehim li jsir skont l-Artikolu 3(4) ta’ din id-Deċiżjoni; u

               (d)“medjatur” tfisser persuna li tmexxi medjazzjoni f’konformità mal-Artikolu 8.20 (Medjazzjoni) tal-Ftehim.

               Artikolu 2

               Għan u Ambitu

               L-għan ta' dan il-mekkaniżmu ta' medjazzjoni hu li jiffaċilita li tinstab soluzzjoni bi ftehim reċiproku permezz ta’ proċedura komprensiva u rapida bl-assistenza ta’ medjatur.

               Artikolu 3

               Bidu tal-Proċedura

               1.Kull parti litiganti tista’ titlob, fi kwalunkwe waqt, il-bidu tal-proċedura ta' medjazzjoni. Tali talba għandha tkun indirizzata lill-parti litiganti l-oħra bil-miktub.

               2.Jekk it-talba tikkonċerna ksur allegat tal-Ftehim mill-awtoritajiet tal-Unjoni Ewropea jew mill-awtoritajiet tal-Istati Membri, u l-ebda konvenut ma jkun ġie ddeterminat f’konformità mal-Artikolu 8.21 (Determinazzjoni tal-konvenut f'tilwimiet mal-Unjoni Ewropea jew l-Istati Membri tagħha) tal-Ftehim, din għandha tiġi indirizzata lill-Unjoni Ewropea. Jekk it-talba tiġi aċċettata, ir-risposta għandha tispeċifika jekk il-parti litiganti fil-medjazzjoni hijiex se tkun l-Unjoni Ewropea jew l-Istat Membru kkonċernat
                  1
               .

               3.Il-parti litiganti li lilha hi indirizzata t-talba għandha tagħti kunsiderazzjoni simpatetika lit-talba u taċċetta jew tirrifjuta bil-miktub fi żmien 10 ijiem mindu tirċeviha.

               4.Jekk il-partijiet litiganti jaqblu li jidħlu fi proċedura ta’ medjazzjoni, għandhom jiffirmaw ftehim miktub li se jidħlu f’medjazzjoni, li jistabbilixxi r-regoli maqbula miż-żewġ partijiet litiganti, li għandu jinkludi r-regoli f’din id-Deċiżjoni. Il-ftehim li ssir medjazzjoni jista’ jinkludi ftehim li ma jinbdew jew li ma jitkomplew l-ebda proċedimenti ta’ soluzzjoni ta’ tilwim oħrajn relatati mal-problemi jew it-tilwim li huma soġġetti għall-proċedura ta’ medjazzjoni:

               (a)waqt li l-proċedura ta’ medjazzjoni tkun pendenti; jew

               (b)il-partijiet litiganti jkunu waslu għal soluzzjoni bi qbil reċiproku.

               Ftehim skont is-subparagrafu 4(b) għandu jieqaf japplika jekk parti litiganti, jew iż-żewġ partijiet litiganti, jipprovdu avviż bil-miktub, trażmess permezz ta’ ittra lill-medjatur u lill-parti litiganti l-oħra, li jtemm il-proċedura ta’ medjazzjoni.

               Artikolu 4

               Ħatra tal-Medjatur

               1.Jekk iż-żewġ partijiet litiganti jaqblu li jidħlu fi proċedura ta’ medjazzjoni, għandu jinħatar medjatur f'konformità mal-proċedura stipulata fl-Artikolu 8.20.3 tal-Ftehim. Il-partijiet litiganti għandhom jagħmlu ħilithom biex jaqblu dwar medjatur fi żmien 15-il jum mindu tasal it-tweġiba għat-talba. Tali ftehim jista’ jinkludi l-ħatra ta’ medjatur mill-Membri tat-Tribunal stabbilit skont l-Artikolu 8.27.2 tal-Ftehim jew tat-Tribunal tal-Appell stabbilit skont l-Artikolu 8.28.3 tal-Ftehim.

               2.Il-partijiet litiganti jistgħu, permezz ta’ kunsens bil-miktub, jaqblu li jissostitwixxu l-medjatur. Jekk medjatur jirriżenja, isir inkapaċitat jew b’mod ieħor ma jibqax kapaċi jwettaq dmirijietu, għandu jinħatar medjatur ġdid skont l-Artikolu 8.20.3 tal-Ftehim u f'konformità mal-paragrafu 1.

               3.Medjatur m'għandux ikun ċittadin ta’ waħda mill-Partijiet, sakemm il-partijiet litiganti ma jaqblux mod ieħor.

               4.Il-medjatur għandu jassisti, f’konformità mad-Deċiżjoni tal-Kumitat għas-Servizzi u l-Investiment tas-CETA dwar il-Kodiċi ta' Kondotta għall-Membri tat-Tribunal, tat-Tribunal tal-Appell u għall-Medjaturi, lill-partijiet litiganti biex jaslu għal soluzzjoni maqbula b’mod reċiproku.

               Artikolu 5

               Ir-Regoli tal-Proċedura ta' Medjazzjoni

               1.Fi żmien 10 ijiem mill-ħatra tal-medjatur, il-parti litiganti li tkun sejħet għall-proċedura ta’ medjazzjoni għandha tippreżenta deskrizzjoni dettaljata tal-problema, bil-miktub, lill-medjatur u lill-parti litiganti l-oħra. Fi żmien 20 jum wara d-data tal-wasla ta’ din is-sottomissjoni, il-parti litiganti l-oħra tista’ tressaq, bil-miktub, il-kummenti tagħha dwar id-deskrizzjoni tal-problema. Kull parti litiganti tista’ tinkludi fid-deskrizzjoni jew fil-kummenti tagħha kwalunkwe informazzjoni li tqis rilevanti.

               2.Il-medjatur jista’ jiddeċiedi dwar l-aktar mod xieraq biex jiċċara l-problema kkonċernata. B'mod partikolari, il-medjatur jista’ jorganizza laqgħat bejn il-partijiet litiganti, jikkonsulta mal-partijiet litiganti b'mod konġunt jew individwalment, ifittex l-assistenza ta' jew jikkonsulta mal-esperti u l-imsieħba interessati rilevanti u jipprovdi kwalunkwe appoġġ addizzjonali mitlub mill-partijiet litiganti. Madankollu, qabel ifittex l-għajnuna jew jikkonsulta mal-esperti u l-imsieħba interessati rilevanti, il-medjatur għandu jikkonsulta mal-partijiet litiganti.

               3.Il-medjatur jista’ joffri pariri u jipproponi soluzzjoni għall-kunsiderazzjoni tal-partijiet litiganti li jistgħu jaċċettaw jew jirrifjutaw is-soluzzjoni proposta jew jistgħu jaqblu dwar soluzzjoni differenti. Madankollu, il-medjatur ma għandux jiddeċiedi dwar il-konsistenza ta’ xi miżura inkwistjoni mal-Ftehim.

               4.Il-proċedura għandha ssir fit-territorju tal-Parti li tkun Parti litiganti, jew permezz ta’ ftehim reċiproku fi kwalunkwe post ieħor jew bi kwalunkwe mezz ieħor.

               5.Il-partijiet litiganti għandhom jistinkaw biex jaslu għal soluzzjoni miftiehma b'mod reċiproku fi żmien 60 jum mill-ħatra tal-medjatur. Sakemm jintlaħaq ftehim aħħari, il-partijiet litiganti jistgħu jikkonsidraw soluzzjonijiet interim possibbli.

               6.B'talba tal-partijiet litiganti, il-medjatur għandu joħroġ abbozz ta' rapport fattwali bil-miktub lill-Partijiet fejn jipprovdi sommarju qasir ta' (1) kwalunkwe miżura inkwistjoni f'dawn il-proċeduri; (2) il-proċeduri li ġew segwiti; u (3) kwalunkwe soluzzjoni bi qbil reċiproku milħuqa bħala l-eżitu aħħari ta’ dawn il-proċeduri, inklużi soluzzjonijiet interim possibbli. Il-medjatur għandu jagħti 15-il jum lill-partijiet litiganti biex jikkummentaw dwar l-abbozz ta' rapport. Wara li jikkunsidra l-kummenti tal-partijiet litiganti ppreżentati f’dan il-perjodu, il-medjatur għandu jippreżenta r-rapport fattwali finali bil-miktub lill-partijiet litiganti fi żmien 15-il jum. Ir-rapport fattwali ma għandu jinkludi l-ebda interpretazzjoni tal-Ftehim.

               7.F’konformità mal-Artikolu 8.20.5 tal-Ftehim, il-proċedura ta’ medjazzjoni għandha tintemm b’avviż bil-miktub ta’ parti litiganti, jew taż-żewġ partijiet litiganti, trażmess permezz ta’ ittra lill-medjatur u lill-parti litiganti l-oħra, fid-data li jingħata l-avviż.

               Artikolu 6

               Implimentazzjoni ta’ Soluzzjoni Miftiehma b’Mod Reċiproku

               1.Jekk is-soluzzjoni miftiehma b’mod reċiproku tkun ġiet adottata mill-partijiet litiganti, kull parti litiganti għandha tieħu l-miżuri neċessarji biex timplimenta s-soluzzjoni miftiehma b’mod reċiproku fiż-żmien miftiehem.

               2.Il-parti litiganti li qed timplimenta għandha tgħarraf lill-parti litiganti l-oħra bil-miktub b’kull pass jew miżura li tieħu biex timplimenta s-soluzzjoni miftiehma b'mod reċiproku.

               Artikolu 7

               Relazzjoni mas-Soluzzjoni ta’ Tilwim

               1.Il-proċedura taħt dan il-mekkaniżmu ta’ medjazzjoni mhijiex maħsuba biex isservi bħala bażi għal proċeduri ta’ soluzzjoni ta’ tilwim skont il-Ftehim jew ftehim ieħor. Parti litiganti ma għandhiex tibbaża ruħha fuq, jew tintroduċi bħala evidenza, f’tali proċeduri ta’ soluzzjoni ta’ tilwim, u l-ebda entità aġġudikanti ma għandha tikkunsidra:

               (a)pożizzjonijiet meħuda jew fehmiet espressi minn parti litiganti matul il-proċedura ta’ medjazzjoni;

               (b)il-fatt li parti litiganti indikat ir-rieda li taċċetta soluzzjoni għall-miżura suġġetta għal medjazzjoni;

               (c)pariri mogħtija, proposti magħmula jew fehmiet espressi mill-medjatur; jew

               (d)il-kontenut ta’ abbozz jew rapport finali fattwali minn medjatur.

               2.Soġġett għall-Artikolu 3(4) ta’ din id-Deċiżjoni, il-mekkaniżmu ta’ medjazzjoni huwa mingħajr preġudizzju għad-drittijiet u l-obbligi tal-Partijiet u tal-partijiet litiganti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati)  u l-Kapitolu Disgħa u Għoxrin (Soluzzjoni ta’ Tilwim).

               3.Il-qbil tal-partijiet litiganti li jagħmlu medjazzjoni, u kwalunkwe soluzzjoni maqbula b’mod reċiproku għandhom ikunu disponibbli pubblikament. Il-verżjonijiet iddivulgati lill-pubbliku ma jistax ikun fihom informazzjoni li Parti tkun iddeżinjat bħala kunfidenzjali. Sakemm il-partijiet litiganti ma jaqblux mod ieħor, kull pass ieħor tal-proċedura ta’ medjazzjoni, inkluż kwalunkwe parir jew soluzzjoni proposta, għandu jinżamm kunfidenzjali. Madankollu, kwalunkwe parti litiganti tista’ tiżvela lill-pubbliku li tkun qed issir medjazzjoni.

               Artikolu 8

               Limiti ta’ Żmien

               Kwalunkwe limitu taż-żmien imsemmi f'din id-Deċiżjoni jista' jiġi modifikat bi ftehim reċiproku tal-partijiet litiganti.

               Artikolu 9

               L-ispejjeż

               1.Kull parti litiganti għandha ġġarrab l-ispejjeż kollha tagħha li jirriżultaw mill-parteċipazzjoni fil-proċedura ta’ medjazzjoni.

               2.Il-partijiet litiganti għandhom jaqsmu b'mod konġunt u ndaqs l-ispejjeż li jirriżultaw minn kwistjonijiet organizzazzjonali, inkluż ir-rimunerazzjoni u l-ispejjeż tal-medjatur. Ir-rimunerazzjoni tal-medjatur għandha tkun f’konformità ma’ dik prevista għall-Membri tat-Tribunal skont l-Artikolu 8.27.14 tal-Ftehim.

               Artikolu 10

               Id-dħul fis-seħħ

               Din id-Deċiżjoni għandha tiġi ppubblikata u għandha tidħol fis-seħħ fid-data tad-dħul fis-seħħ tat-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim, soġġett għall-iskambju mill-Partijiet ta’ notifiki bil-miktub, permezz ta’ mezzi diplomatiċi, li jikkonfermaw li jkunu temmew ir-rekwiżiti u l-proċeduri interni neċessarji.

               Magħmul fi … fi …

                     (1)

                        Għal aktar ċertezza, jekk it-talba tkun tikkonċerna trattament mill-Unjoni Ewropea, il-parti litiganti fil-medjazzjoni għandha tkun l-Unjoni Ewropea u kull Stat Membru kkonċernat għandu jkun assoċjat bis-sħiħ fil-proċess ta’ medjazzjoni. Meta t-talba tkun tikkonċerna esklussivament trattament minn Stat Membru, il-parti litiganti fil-medjazzjoni għandha tkun l-Istat Membru kkonċernat, sakemm dan ma jitlobx li l-Unjoni Ewropea tkun parti litiganti.


               IL-KUMMISSJONI EWROPEA
            Brussell, 31.10.2019
            COM(2019) 556 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Konġunt dwar l-Implimentazzjoni (“KKI”), imwaqqaf f’konformità mal-Artikolu 18 tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali, b’rabta mal-adozzjoni tar-Regoli ta’ Proċedura tal-Kumitat Konġunt ta’ Implimentazzjoni

               ANNESS

               REGOLI TA’ PROĊEDURA TAL-KUMITAT KONĠUNT TA’ IMPLIMENTAZZJONI

               fi ħdan il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali (“il-Ftehim”)

               Artikolu 1

               Kompożizzjoni u Presidenza

               1. Il-Kumitat Konġunt ta’ Implimentazzjoni (“KKI”) huwa magħmul kif previst fl-Artikolu 18 tal-Ftehim.

               2. Il-KKI għandu jkun presedut b’mod konġunt mill-Kap tad-Delegazzjoni tal-Unjoni Ewropea għar-Repubblika Soċjalista tal-Vjetnam f’isem l-Unjoni Ewropea, u mill-Viċi Ministru tal-Ministeru tal-Agrikultura u l-Iżvilupp Rurali f’isem ir-Repubblika Soċjalista tal-Vjetnam (“il-Partijiet”).

               Artikolu 2

               Rappreżentanza

               Qabel kull laqgħa tal-KKI, kull parti għandha tgħarraf lill-oħra bil-kompożizzjoni tad-Delegazzjoni li beħsiebha tibgħat.

               Artikolu 3

               Osservaturi u Esperti

               Il-presidenti tal-KKI, bi qbil mal-Partijiet, jistgħu jistiednu esperti u osservaturi biex jattendu l-laqgħat tagħhom bil-għan li jipprevedu informazzjoni dwar soġġetti speċifiċi, kif ukoll biex ikunu ta’ siwi billi jikkontribwixxu għall-implimentazzjoni tal-Ftehim.

               Artikolu 4

               Gruppi ta’ Ħidma u Korpi Sussidjarji

               Il-Partijiet għall-KKI jistgħu, bi ftehim reċiproku, iwaqqfu gruppi ta’ ħidma jew korpi oħra sussidjarji, inkluż:

               (i) Laqgħat Konġunti Esperti biex jirfdu l-ħidma tal-KKI fuq il-livell tekniku, u biex jesploraw kwistjonijiet tekniki kif ikun xieraq;

               (ii) Kull korp ieħor kif il-KKI jsib opportun.

               Artikolu 5

               Segretarjat

               Uffiċjal tad-Delegazzjoni tal-Unjoni Ewropea għar-Repubblika Soċjalista tal-Vjetnam, u Uffiċjal tal-Amministrazzjoni tal-Forestrija fi ħdan il-Ministeru għall-Agrikultura u l-Iżvilupp Rurali tar-Repubblika Soċjalista tal-Vjetnam, għandhom jaġixxu b’mod konġunt bħala Segretarjat tal-KKI, sabiex jipprevedu appoġġ amministrattiv lill-KKI u lill-korpi li jiddeċiedi li jistabbilixxi.

               Artikolu 6

               Korrispondenza

               1. Ir-rappreżentanti tal-Partijiet responabbli għall-komunikazzjonijiet uffiċjali dwar l-implimentazzjoni tal-Ftehim għandhom ikunu l-Kap tad-Delegazzjoni tal-Unjoni Ewropea għar-Repubblika Soċjalista tal-Vjetnam, u l-Viċi Ministru tal-Ministeru tal-Agrikultura u l-Iżvilupp Rurali tar-Repubblika Soċjalista tal-Vietnam kif stabbilit fl-Artikolu 20 tal-Ftehim.

               2. Kull korrispondenza indirizzata lill-KKI għandha tintbagħat lis-Segretarjat tal-KKI.

               3. Is-Segretarjat għandu jiżgura li l-korrispondenza indirizzata lill-KKI tintbagħat ukoll liż-żewġ Presidenti tal-KKI, u fejn xieraq, tiġi ċċirkulata lill-membri kollha l-oħra tal-KKI bħala dokumenti msemmija fl-Artikolu 9 ta’ dawn ir-Regoli ta’ Proċedura.

               4. Il-korrispondenza minn President jew ieħor tal-KKI għandha tintbagħat lid-destinatarji mis-Segretarjat, u fejn xieraq, għandha tiġi ċċirkulata lill-membri kollha l-oħra tal-KKI bħala dokumenti msemmija fl-Artikolu 9 ta’ dawn ir-Regoli ta’ Proċedura.

               Artikolu 7

               Laqgħat

               1. Il-KKI għandu jiltaqa’ minn tal-inqas darbtejn fis-sena matul l-ewwel sentejn, u darba fis-sena minn hemm ’il quddiem, f’data u b’aġenda miftiehma bil-quddiem mill-Partijiet.

               2. Parti tista’ ssejjaħ għal laqgħat addizzjonali kull meta ċ-ċirkustanzi jitolbu dan, jekk jaqblu l-Partijiet. Tali laqgħat addizzjonali jistgħu jsiru wiċċ imb wiċċ jew bil-vidjokonferenza, jekk jaqblu l-Partijiet.

               3. Il-laqgħat tal-KKI għandhom jissejħu mis-Segretarjat tal-KKI.

               Artikolu 8

               Aġenda tal-laqgħat

               1. Għandha titfassal aġenda provviżorja għal kull laqgħa tal-KKI mis-Segretarjat tal-KKI, abbażi tal-proposti magħmula mill-Partijiet. L-aġenda għandha tintbagħat lill-Presidenti u lill-membri tal-KKI sa mhux iktar tard minn ħmistax-il jum tax-xogħol (15) qabel il-bidu tal-laqgħa.

               2. Kull żieda jew bidla fl-aġenda għandha tasal għand is-Segretarjat mhux iktar tard minn għaxart ijiem tax-xogħol (10) qabel il-bidu tal-laqgħa, għalkemm tali elementi mhux se jkunu inklużi fl-aġenda provviżorja sakemm id-dokumenti ta’ appoġġ rilevanti ma jkunux waslu għand is-Segretarjat mhux aktar tard minn għaxart ijiem tax-xogħol (10) qabel il-laqgħa.

               3. L-aġenda għandha tiġi adottata mill-KKI fil-bidu ta’ kull laqgħa. Kwalunkwe element ieħor barra dawk li jidhru fl-aġenda provviżorja jista’ jitqiegħed fuq l-aġenda, jekk il-Partijiet jaqblu.

               4. Bi ftehim mal-Partijiet, is-Segretarjat jista’ jqassar il-limiti ta’ żmien speċifikati fil-paragrafu 1 sabiex jitqiesu ċ-ċirkustanzi ta’ każ partikolari.

               Artikolu 9

               Dokumenti

               Iż-żewġ Partijiet għandhom jibagħtu d-dokumenti rilevanti kollha lis-Segretarjat tal-anqas għaxart ijiem tax-xogħol (10) qabel il-laqgħa li jmiss tal-KKI. Fejn dokumenti mhux neċessarjament ikunu se jaffettwaw id-deliberazzjonijiet tal-KKI, id-dokumenti jistgħu jintbagħtu fi kwalunkwe mument qabel il-laqgħa li jmiss tal-KKI.

               Artikolu 10

               Deċiżjonijiet u rakkomandazzjonijiet

               1. Fejn jingħata s-setgħa skont il-Ftehim, il-KKI għandu jadotta deċiżjonijiet u rakkomandazzjoni bi ftehim reċiproku.

               2. Bejn laqgħa u oħra, il-KKI jista’, bi qbil taż-żewġ Partijiet, jadotta deċiżjonijiet jew rakkomandazzjonijiet bi proċedura bil-miktub. Proċedura bil-miktub tikkonsisti minn skambju ta’ noti bejn il-Partijiet. Il-Kopresidenti għandu jkollhom is-setgħa li jiskambjaw tali noti u li jikkonfermaw il-ftehim dwar kwalunkwe deċiżjoni, kif xieraq.

               3. Id-deċiżjonijiet u r-rakkomandazzjonijiet tal-KKI għandu jkollhom it-titlu “Deċiżjoni” jew “Rakkomandazzjoni” rispettivament, u għandhom ikunu segwiti b’numru tas-serje, id-data tal-adozzjoni tagħhom u deskrizzjoni tas-suġġett tagħhom. Kull deċiżjoni għandha tipprevedi d-data tad-dħul fis-seħħ tagħha.

               4. Id-deċiżjonijiet u r-rakkomandazzjonijiet adottati mill-KII għandhom ikunu awtentikati mir-rappreżentant tal-Unjoni Ewropea fir-Repubblika Soċjalista tal-Vjetnam, kif ukoll mill-Ministeru tal-Agrikultura u l-Iżvilupp Rurali f’isem ir-Repubblika Soċjalista tal-Vjetnam.

               5. Id-deċiżjonijiet u r-rakkomandazzjonijiet għandhom jintbagħtu lil kull wieħed mill-kopresidenti kif imsemmi fl-Artikolu 20 tal-Ftehim.

               Artikolu 11

               Il-minuti tal-laqgħa

               1. Iż-żewġ Partijiet għandhom jippreparaw b’mod konġunt il-Minuti tal-laqgħa meta tispiċċa kull laqgħa tal-KKI. Il-Minuti tal-laqgħa għandhom ikunu ffirmati u għandhom jiġu ppubblikati.

               2. Il-Minuti tal-laqgħa jistgħu jinkludu kwalunkwe stqarrija jew deċiżjoni li Parti jew oħra tkun talbet li tiġi inkluża.

               3. Il-Minuti tal-laqgħa għandhom ikunu bl-Ingliż u bil-Vjetnamiż.

               Artikolu 12

               Missjonijiet fuq il-post

               Jekk Parti jew oħra titlob li ssir missjoni konġunta fuq il-post marbuta mal-Ftehim, iż-żewġ Partijiet għandhom jaqblu fuq it-Termini ta’ Referenza u l-iskedar tal-missjoni.

               Artikolu 13

               Lingwi

               1. Il-lingwi ta’ ħidma tal-KKI għandhom ikunu l-Ingliż u l-Vjetnamiż.

               2. Il-KKI għandu jibbaża d-deliberazzjonijiet tiegħu u jadotta d-deċiżjonijiet u r-rakkomandazzjonijiet tiegħu fuq dokumentazzjoni u proposti mħejjija bl-Ingliż u bil-Vjetnamiż.

               Artikolu 14

               Spejjeż

               Kull Parti għandha tieħu ħsieb l-ispejjeż li ġġarrab bħala riżultat tal-parteċipazzjoni fil-laqgħat tal-KKI, kemm fir-rigward tal-persunal, l-ivvjaġġar u l-ispejjeż ta’ sussistenza kif ukoll fir-rigward tan-nefqa tal-posta u tat-telekomunikazzjonijiet.

    ---documentbreak---

               IL-KUMMISSJONI EWROPEA
            Brussell, 31.10.2019
            COM(2019) 556 final
            2019/0244(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Konġunt dwar l-Implimentazzjoni (“KKI”), imwaqqaf f’konformità mal-Artikolu 18 tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali, b’rabta mal-adozzjoni tar-Regoli ta’ Proċedura tal-Kumitat Konġunt ta’ Implimentazzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat Konġunt dwar l-Implimentazzjoni (“KKI”), imwaqqaf f’konformità mal-Artikolu 18 tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali, b’rabta mal-adozzjoni prevista tar-regoli ta’ proċedura tiegħu.

               2.Kuntest tal-proposta

               2.1.Il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali

               Il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali (“il-Ftehim”) għandu l-għan li jiżgura li l-importazzjonijiet kollha fl-Unjoni Ewropea, mir-Repubblika Soċjalista tal-Vjetnam, tal-injam u tal-prodotti tal-injam koperti mill-Ftehim ikunu ġew prodotti b’mod legali. Dan se jinkiseb permezz tal-ħolqien u l-implimentazzjoni ta’ Sistema ta’ Garanzija tal-Legalità tal-Injam tal-Vjetnam (“VNTLAS”) sabiex tivverifika li l-injam u l-prodotti tal-injam huma prodotti b’mod legali, u sabiex tiżgura li jiġu esportati lejn l-Unjoni biss il-konsenji li huma vverifikati f’dak ir-rigward. Il-Ftehim daħal fis-seħħ fl-1 ta’ Ġunju 2019.

               2.2.Il-Kumitat Konġunt ta’ Implimentazzjoni

               Il-KKI, previst fl-Artikolu 18 tal-Ftehim u deskritt aktar fid-dettall fl-Anness IX tal-Ftehim, iservi biex jiffaċilita l-ġestjoni, il-monitoraġġ u r-rieżami ta’ dan il-Ftehim.  Il-KKI għandu jiffaċilita d-djalogu u l-iskambji ta’ informazzjoni bejn il-Partijiet għall-Ftehim. Il-KKI għandu jieħu d-deċiżjonijiet tiegħu permezz ta’ konsensus. Il-KKI għandu jkun kopresedut mill-Viċi Ministru, il-Ministru tal-Agrikultura u l-Iżvilupp Rurali u l-Kap tad-Delegazzjoni tal-Unjoni Ewropea għar-Repubblika Soċjalista tal-Vjetnam.

               2.3.L-att previst tal-KKI

               Fil-ġimgħa mill-11 tal-15 ta’ Novembru 2019, matul l-ewwel laqgħa tiegħu, il-KKI se jadotta r-Regoli ta’ Proċedura tiegħu (“l-att previst”).

               L-għan tal-att previst huwa li jirregola kif il-Partijiet għall-Ftehim se jikkooperaw fi ħdan il-KKI. L-att previst jiddeskrivi l-kompożizzjoni tal-KKI, il-possibbiltà li jitwaqqfu korpi sussidjarji taħt il-KKI, is-Segretarjat tiegħu, u kif għandhom jiġu organizzati l-laqgħat tal-KKI. L-att previst jipprevedi li l-KKI jadotta deċiżjonijiet u rakkomandazzjonijiet permezz ta’ konsensus bi proċedura bil-miktub, li jikkonsisti fi skambju ta’ noti, kif mogħti s-setgħa skont il-Ftehim.

               3.Il-pożizzjoni li trid tittieħed f’isem l-Unjoni

               L-att previst jipprevedi l-pożizzjoni li għandha tittieħed f’isem l-Unjoni fi ħdan il-KKI mwaqqaf skont l-Artikolu 18 tal-Ftehim, fir-rigward tal-adozzjoni tar-Regoli ta’ Proċedura tal-KKI.

               Il-Partijiet għall-Ftehim qablu fuq l-abbozz tar-Regoli ta’ Proċedura. Soġġett għall-proċeduri ta’ teħid tad-deċiżjonijiet tal-Unjoni, ir-Regoli ta’ Proċedura jenħtieġ li jiġu adottati fl-ewwel laqgħa tal-KKI, li hija skedata għal Novembru 2019.

               Ir-Regoli ta’ Proċedura tal-KKI, mehmużin, jixbhu ħafna lil dawk adottati mill-Kumitati Konġunti ta’ Implimentazzjoni mwaqqfa minn Ftehimiet ta’ Sħubija Volontarji oħra.

               L-adozzjoni ta’ dan id-dokument huwa essenzjali biex id-dispożizzjonijiet tal-Ftehim isiru operattivi. B’mod iktar speċifiku, l-adozzjoni tiegħu tippermetti lill-KKI jimplimenta d-dispożizzjonijiet fl-Artikoli 9 (nuqqas ta’ qbil jew diffikultajiet persistenti li jwasslu għal konsultazzjonijiet dwar il-liċenzji tal-FLEGT), 10 (ilmenti mill-Evalwatur Indipendenti nnotifikati lill-Kumitat Konġunt ta’ Implimentazzjoni), 12 (in-notifika, l-ikkummissjonar ta’ valutazzjoni indipendenti tal-iskema tal-liċenzjar tal-FLEGT, u r-rakkomandazzjoni ta’ data li fiha l-liċenzjar tal-FLEGT jibda jopera bis-sħiħ), u 18 (it-twaqqif u l-funzjonament tal-Kumitat Konġunt ta’ Implimentazzjoni) tal-Ftehim, kif ukoll l-Anness IX tal-Ftehim (il-Funzjonijiet tal-Kumitat Konġunt ta’ Implimentazzjoni).

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għal dan il-każ

               Il-KKI huwa korp imwaqqaf minn ftehim, speċifikament il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali.

               L-att li l-KKI huwa mitlub li jadotta jikkostitwixxi att li għandu effetti legali, billi jirregola kif il-Partijiet għall-Ftehim għandhom jikkollaboraw fl-implimentazzjoni tal-Ftehim, inkluż fir-rigward tal-adozzjoni possibbli ta’ emendi għall-Annessi tiegħu.

               L-att previst ma jissupplimentax u ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma marbutin, ġeneralment, mal-funzjonament tal-korpi internazzjonali mwaqqfa abbażi tal-Ftehim. Minn dan isegwi li l-qasam li fih taqa’ d-deċiżjoni kkontestata għandu jiġi ddeterminat fid-dawl tal-Ftehim sħiħ (il-Każ C-244/17, il-Kummissjoni v il-Kunsill (il-Każakistan), ECLI:EU:C:2018:662)). L-objettiv ta’ dan il-Ftehim huwa li jipprevedi qafas ġuridiku mmirat li jiżgura li l-importazzjonijiet kollha fl-Unjoni Ewropea, mir-Repubblika Soċjalista tal-Vjetnam, tal-injam u tal-prodotti tal-injam koperti mill-Ftehim, ikunu ġew prodotti b’mod legali. Il-komponent ewlieni tal-Ftehim huwa l-politika kummerċjali komuni.

               Għalhekk, il-bażijiet ġuridiċi sostantivi għad-deċiżjoni proposta huma l-Artikolu 207(3) u l-ewwel subparagrafu tal-Artikolu 207(4) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207(3) u l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.

               2019/0244 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Konġunt dwar l-Implimentazzjoni (“KKI”), imwaqqaf f’konformità mal-Artikolu 18 tal-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali, b’rabta mal-adozzjoni tar-Regoli ta’ Proċedura tal-Kumitat Konġunt ta’ Implimentazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali (“il-Ftehim”) ġie konkluż mill-Unjoni bid-Deċiżjoni tal-Kunsill (UE) 2019/854 tal-15 ta’ April 2019
                  2
               , u daħal fis-seħħ fl-1 ta’ Ġunju 2019.

               (2)F’konformità mal-Artikolu 18(3) tal-Ftehim, il-Kumitat Konġunt ta’ Implimentazzjoni (“KKI”) tal-Ftehim jadotta r-regoli ta’ proċedura tiegħu.

               (3)Il-KKI se jadotta r-regoli ta’ proċedura tiegħu matul il-laqgħa tiegħu tat-13 ta’ Novembru 2019.

               (4)Jixraq li tiġi stabbilita l-pożizzjoni li għandha tittieħed f’isem l-Unjoni fi ħdan il-KKI, għax ir-Regoli ta’ Proċedura se jkunu vinkolanti għall-Unjoni.

               (5)Jenħtieġ li l-KKI jadotta, fl-ewwel laqgħa tiegħu, ir-regoli ta’ proċedura mehmużin ma’ din id-Deċiżjoni, sabiex tiġi żgurata kollaborazzjoni bla xkiel u trasparenti bejn l-Unjoni Ewropea u r-Repubblika Soċjalista tal-Vjetnam sa mill-bidu nett fir-rigward tal-implimentazzjoni tal-Ftehim, u eventwalment fir-rigward tal-iskema ta’ Infurzar tal-Liġi, Governanza u Kummerċ fis-Settur Forestali,

               ADOTTA DIN ID-DEĊIŻJONI:

               Artikolu 1

               1.Il-pożizzjoni li trid tittieħed f’isem l-Unjoni fl-ewwel laqgħa tal-KKI għandha tkun ibbażata fuq l-abbozz tar-regoli ta’ proċedura tal-KKI mehmuż ma’ din id-Deċiżjoni.

               2.Jista’ jintlaħaq qbil dwar bidliet żgħar għall-abbozz tar-regoli ta’ proċedura mehmuż ma’ din id-Deċiżjoni, fid-dawl ta’ żviluppi fil-Konferenza tal-Partijiet li ġejja, mir-rappreżentanti tal-Unjoni, f’konsultazzjoni mal-Istati Membri waqt il-laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja v Il-Kunsill, C-399/12, ECLI:EU:C:2014:2258, il-paragrafi 61 sa 64.


               IL-KUMMISSJONI EWROPEA
            Brussell, 6.11.2019
            COM(2019) 575 final
            2019/0248(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fl-Organizzazzjoni Marittima Internazzjonali matul il-31 sessjoni tal-Assemblea tal-OMI dwar l-adozzjoni ta’ emendi għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ, għall-Proċeduri għall-Kontroll mill-Istat tal-Port, 2017 (riżoluzzjoni A.1119(30) u għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni, (riżoluzzjoni A.1120(30))

               MEMORANDUM TA’ SPJEGAZZJONI

               1.Suġġett tal-proposta

               Il-proposta preżenti tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-31 sessjoni tal-Assemblea tal-Organizzazzjoni Marittima Internazzjonali li se ssir f’Londra mill-25 ta’ Novembru sal-4 ta’ Diċembru 2019 b’rabta mal-adozzjoni prevista ta’

               ·Emendi għall-użu u t-twaħħil ta’ materjali retroriflettivi fuq l-Apparat tas-Salvataġġ;

               ·Proċeduri għall-kontroll mill-Istat tal-port 2019; kif ukoll

               ·Emendi għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (Linji Gwida HSSC).

               1.Kuntest tal-proposta

               1.1.Il-Konvenzjoni dwar l-Organizzazzjoni Marittima Internazzjonali (OMI)

               Il-Konvenzjoni dwar l-Organizzazzjoni Marittima Internazzjonali (OMI) (“il-Ftehim”) tistabbilixxi l-OMI, li l-għan tagħha huwa li tipprovdi makkinarju għall-koperazzjoni bejn il-Gvernijiet fil-qasam tar-regolamentazzjoni u tal-prattiċi governattivi relatati ma’ kwistjonijiet tekniċi ta’ kull tip fir-rigward tat-tbaħħir fil-kummerċ internazzjonali, u li tħeġġeġ l-adozzjoni ġenerali tal-ogħla standards prattikabbli fi kwistjonijiet relatati mas-sikurezza marittima, l-effiċjenza tan-navigazzjoni u l-prevenzjoni u l-kontroll tat-tniġġis tal-baħar mill-bastimenti, u b’hekk tippromwovi kundizzjonijiet ekwivalenti ta’ kompetizzjoni; kif ukoll li tittratta kwistjonijiet amministrattivi u legali relatati.

               Il-Ftehim daħal fis-seħħ fis-17 ta’ Marzu 1958.

               L-Istati Membri kollha huma partijiet għall-Ftehim.

               1.2.L-Organizzazzjoni Marittima Internazzjonali

               L-Organizzazzjoni Marittima Internazzjonali (OMI) hija l-aġenzija speċjalizzata tan-Nazzjonijiet Uniti responsabbli mis-sikurezza u mis-sigurtà tat-tbaħħir u mill-prevenzjoni tat-tniġġis tal-baħar mill-bastimenti. Hija l-awtorità li tistabbilixxi l-istandards globali għas-sikurezza, għas-sigurtà u għall-prestazzjoni ambjentali tat-tbaħħir internazzjonali. Ir-rwol prinċipali tagħha huwa li toħloq qafas regolatorju għall-industrija tat-tbaħħir li jkun ġust u effettiv, u li jiġi adottat u implimentat b’mod universali.

               L-Istati Membri kollha huma membri tal-OMI. Il-Kummissjoni Ewropea kellha status ta’ osservatur fi ħdan l-Organizzazzjoni Marittima Internazzjonali (OMI) sa mill-1974, abbażi ta’ “Ftehim għal Koperazzjoni u Kollaborazzjoni bejn l-Organizzazzjoni Marittima Konsultattiva Intergovernattiva (IMCO)
                  1
                u l-Kummissjoni tal-Komunitajiet Ewropej dwar kwistjonijiet ta’ interess reċiproku għall-Partijiet”.

               Is-sħubija fl-Organizzazzjoni hija miftuħa għall-Istati kollha. L-Assemblea tikkonsisti mill-Membri kollha. Is-sessjonijiet regolari tal-Assemblea jsiru darba kull sentejn.  L-Assemblea hija l-korp ta' tmexxija tal-OMI. L-Assemblea tiddetermina l-programm ta’ ħidma u tivvota fuq il-baġit li għalih jikkontribwixxu l-Membri kollha. Barra minn hekk, l-Assemblea tista’ tirrakkomanda lill-Membri għall-adozzjoni ta’ regolamenti u linji gwida li jikkonċernaw is-sikurezza marittima, il-prevenzjoni u l-kontroll tat-tniġġis tal-baħar mill-bastimenti u kwistjonijiet oħra li jikkonċernaw l-effett tat-tbaħħir fuq l-ambjent tal-baħar assenjat lill-Organizzazzjoni minn jew taħt strumenti internazzjonali, jew emendi għal tali regolamenti u linji gwida li ġew riferuti lilha. Maġġoranza tal-Membri apparti l-Membri Assoċjati għandhom jikkostitwixxu kworum għal-laqgħat tal-Assemblea.

               1.3.L-atti previsti tal-Assemblea tal-OMI

               Fil-25 ta’ Novembru sal-4 ta’ Diċembru 2019, waqt il-31 sessjoni tagħha (A 31), l-Assemblea tal-OMI għandha tadotta:

               Emendi għall-użu u t-twaħħil ta’ materjali retroriflettivi fuq l-Apparat tas-Salvataġġ;

               Proċeduri għall-kontroll mill-Istat tal-port 2019; u

               Emendi għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (Linji Gwida HSSC).

               L-iskop tal-atti previsti rispettivament huwa li:

               1.jaġġornaw il-mezzi attwali għall-ittestjar tal-materjali bit-temp billi jitħassar tagħmir skadut u rarament użat b’ark tal-karbonju;

               2.jaġġornaw il-proċeduri kurrenti tal-2017 għall-kontroll mill-Istat tal-port billi tiġi inkluża referenza għal dawk il-miżuri adottati sussegwentement mill-korpi tal-OMI (it-30 sessjoni tal-Assemblea tal-OMI, it-72, it-73 u l-74 sessjoni tal-Kumitat tal-Protezzjoni tal-Ambjent tal-Baħar u d-99, il-100 u l-101 sessjoni tal-Kumitat tas-Sikurezza Marittima) kif ukoll li jemendaw l-appendiċijiet speċifiċi 8 u 11 u li jiddaħħal appendiċi ġdid 18; kif ukoll

               3.jaġġornaw il-linji gwida għall-Istħarriġ biex jirriflettu emendi reċenti għal strumenti mandatorji, primarjament il-Konvenzjoni tal-Ġestjoni tal-Ilmijiet tas-Saborra, iżda wkoll ċerti elementi f’SOLAS u MARPOL, bħal rispettivament l-ispazji tal-kategorija speċjali fil-vapuri tal-passiġġieri u dikjarazzjonijiet tal-konformità mal-konsum taż-żejt tal-fjuwil.

               2.Pożizzjonijiet li għandhom jiġu adottati f’isem l-Unjoni

               2.1.Emendi għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ.

               Il-101 sessjoni tal-Kumitat tas-Sikurezza Marittima (MSC 101) fakkret li fis-sessjoni preċedenti tiegħu, wara li kkunsidra d-dokument MSC 100/19/4 imressaq mill-Istati Membri tal-UE u mill-Kummissjoni, fejn ġew proposti emendi għar-riżoluzzjoni A.658(16) dwar l-użu u t-twaħħil ta' materjali retroriflettivi fuq l-apparat tas-salvataġġ, il-Kumitat kien qabel li jitħassar il-kliem “ark tal-karbonju” fil-paragrafu 4.10 u kien talab lis-Segretarjat tal-OMI biex iħejji abbozz rilevanti tar-riżoluzzjoni tal-Assemblea għal approvazzjoni f’MSC 101, bl-għan li jiġi sottomess lil A 31 għall-adozzjoni (MSC 100/20, il-paragrafi 19.14 u 19.15). Ġew espressi fehmiet li t-tħassir tat-terminu jista’ jagħmel id-dispożizzjoni vaga wisq.

               Il-Kumitat, wara li nnota l-possibbiltà li l-proposti rilevanti jistgħu jitressqu lil A 31 li tindirizza t-tħassib imsemmi hawn fuq, approva l-abbozz tar-riżoluzzjoni tal-Assemblea dwar l-Emendi għall-użu u t-twaħħil ta’ materjali retroriflettivi fuq l-apparat tas-salvataġġ (riżoluzzjoni A.658(16)).

               L-emendi għar-riżoluzzjoni A.658(16) dwar l-Użu u t-twaħħil ta’ materjali retroriflettivi fuq l-apparat tas-salvataġġ huma stipulati fl-Anness 27 tad-Dokument tal-OMI MSC 101/24. Il-paragrafu 14.41 tar-rapport tal-MSC 101 (MSC 101/24) jindika li huwa previst li l-emendi jiġu adottati fil-31 sessjoni tal-Assemblea tal-OMI (A.31).

               2.2.Emendi għall-Proċeduri għall-Kontroll mill-Istat tal-Port, 2017 (riżoluzzjoni A.1119(30))

               Il-Proċeduri tal-OMI għall-Kontroll mill-Istat tal-Port 2017 (riżoluzzjoni A1119(30)) fihom linji gwida dwar suġġetti partikolari bħala appendiċijiet għad-dokument ewlieni. Fil-5 sessjoni tas-Sottokumitat dwar l-Implimentazzjoni tal-Istrumenti tal-OMI (III 5), sar qbil dwar ir-reviżjonijiet tal-Proċeduri għall-Kontroll mill-Istat tal-Port, partikolarment fir-rigward tal-Appendiċi 2 dwar Linji Gwida dwar id-detenzjoni tal-bastimenti (ara d-dokument OMI  III 5/15 para 5.34) u kellhom jiġu żviluppati ulterjorment fis-sessjonijiet, bl-għan li jiġi ppreżentat abbozz ta’ Proċeduri għall-Kontroll mill-Istat tal-Port, 2019, flimkien ma’ abbozz ta’ riżoluzzjoni, lil III 6 għal kunsiderazzjoni, qabel sottomissjoni diretta potenzjali lil A 31 għal kunsiderazzjoni bl-għan li jiġi adottat, soġġett għal approvazzjoni mill-Kumitati.

               Waqt il-101 sessjoni tal-Kumitat tas-Sikurezza Marittima (MSC 101), il-Kumitat innota r-riferiment ta' III 5 tal-abbozz ta’ emendi fl-Appendiċi 8 (Linji gwida għall-PSCOs dwar il-Kodiċi ISM) u l-Appendiċi 11 (Linji gwida għall-PSCOs dwar iċ-ċertifikazzjoni tal-baħħara, ekwipaġġ u sigħat ta’ mistrieħ) tal-Proċeduri għall-Kontroll mill-Istat tal-Port, 2017 (riżoluzzjoni A.1119(30) għas-6 sessjoni tas-Sottokumitat dwar l-Element Uman, it-Taħriġ u l-Għassa tal-Baħħara (HTW 6) għal reviżjoni teknika u parir lil III 6. MSC 101 qabel li l-eżitu rilevanti tal-HTW 6 għandu jiġi pospost għal III 6 għal kunsiderazzjoni meta jkun qed jitħejja l-abbozz tar-riżoluzzjoni tal-Assemblea dwar il-Proċeduri għall-Kontroll mill-Istat tal-Port, 2019. Il-Kumitat imbagħad awtorizza lil III 6 biex jirrapporta r-riżultat tax-xogħol tiegħu direttament lill-31 sessjoni tal-Assemblea (A.31) għall-adozzjoni minn din l-Assemblea (ara d-dokument tal-OMI MSC 101/24, para 10.15.3).

               III 6 irreveda u ffinalizza l-emendi għall-appendiċijiet imsemmija hawn fuq 7 u 11 u fuq talba tal-MEPC 74 inkluda Appendiċi 18 ġdid “riżoluzzjoni MEPC.321(74) dwar il-Linji Gwida 2019 għall-kontroll mill-Istat tal-port skont l-Anness VI Kapitolu 3 tal-MARPOL”, li huwa relatat mal-limitu massimu tal-kubrit 2020 u l-projbizzjoni tal-ġarr ta’ żejt tal-fjuwil mhux konformi għall-finijiet ta’ kombustjoni għal propulsjoni jew operazzjoni abbord bastiment mill-1 ta’ Marzu 2020. Dan aġġorna l-Appendiċi 19 dwar il-Lista ta’ strumenti rilevanti għall-proċeduri ta’ kontroll mill-Istat tal-port biex jirrifletti l-iżviluppi sussegwenti għall-Proċeduri għall-Kontroll mill-Istat tal-Port 2017.

               III 6 approva l-emendi għall-Proċeduri għall-Kontroll mill-Istat tal-Port 2017 u awtorizzah biex jintbagħat lil A31 għall-adozzjoni. Ir-reviżjoni tar-riżoluzzjoni A.1119(30) dwar il-Proċeduri għall-Kontroll mill-Istat tal-Port hija stipulata fl-Anness XX tad-Dokument III 6/15 tal-OMI. Il-paragrafu XX tar-rapport tal-III 6 (III 6/15) jindika li huwa previst li l-emendi jiġu adottati fil-31 sessjoni tal-Assemblea tal-OMI (A.31).

               2.3.Emendi għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC) (riżoluzzjoni A.1120(30))

               Fil-5 sessjoni tas-Sottokumitat dwar l-Implimentazzjoni tal-Istrument tal-OMI (III 5), is-Sottokumitat fakkar li fis-sessjoni preċedenti tiegħu huwa kien stabbilixxa l-Grupp ta’ Korrispondenza dwar ir-Reviżjoni tal-Linji Gwida tal-Istħarriġ skont l-HSSC u l-Lista Mhux eżawrjenti tal-Obbligi taħt l-Istrumenti Rilevanti għall-Kodiċi tal-Implimentazzjoni tal-Istrumenti tal-OMI (Kodiċi III) biex ikomplu jiġu aġġornati l-Linji Gwida għall-Istħarriġ biex jiġu inklużi r-rekwiżiti li jirriżultaw mill-emendi rilevanti għall-istrumenti rilevanti tal-OMI li jidħlu fis-seħħ sa u inkluż il-31 ta’ Diċembru 2019, bl-għan li jiġu sottomessi għal abozz ta’ Linji Gwida għall-Istħarriġ emendati skont l-HSSC lil A 31 għall-adozzjoni. Dawn l-emendi jinkludu għal SOLAS, spazji tal-kategorija speċjali fil-vapuri tal-passiġġieri u għal MARPOL, id-dikjarazzjonijiet tal-konformità mal-konsum taż-żejt tal-fjuwil fir-rigward tal-ġbir tad-data dwar il-gassijiet serra. Fil-101 sessjoni sussegwenti tal-Kumitat tas-Sikurezza Marittima (MSC 101), wara li nnota r-riżultat ta’ III 5, u ddetermina xi kwistjonijiet pendenti, il-Kumitat imbagħad awtorizza III 6 biex jirrapporta r-riżultat tax-xogħol tiegħu direttament fil-31 sessjoni tal-Assemblea (A.31) għall-adozzjoni minn din l-Assemblea (ara d-dokument tal-OMI MSC 101/24, para 10.15.1).

               III 6 ikkunsidra l-emendi għal-Linji Gwida tal-HSSC u awtorizzahom biex jintbagħtu lil A31 għall-adozzjoni. L-emendi għar-riżoluzzjoni A.1120(30) dwar il-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC) huma stipulati fl-Anness XX tad-Dokument tal-OMI III 6/15. Il-paragrafu XX tar-rapport tal-III 6 (III 6/15) jindika li huwa previst li l-emendi jiġu adottati fil-31 sessjoni tal-Assemblea tal-OMI (A.31).

               2.4.Il-leġiżlazzjoni rilevanti tal-UE u l-kompetenza tal-UE

               2.4.1.Emendi għall-użu u t-twaħħil ta’ materjali retroriflettivi fuq l-Apparat tas-Salvataġġ

               Il-materjali retroriflettivi fuq l-apparat tas-salvataġġ jikkonċernaw tagħmir tal-baħar li jaqa’ taħt il-kamp ta’ applikazzjoni tad-Direttiva 2014/90/UE tal-Parlament Ewropew u tal-Kunsill tat-23 ta’ Lulju 2014 dwar tagħmir tal-baħar u li tħassar id-Direttiva tal-Kunsill 96/98/KE
                  2
               . Il-materjali retroriflettivi huma oġġett tad-dispożizzjonijiet inklużi fir-Regolament ta’ Implimentazzjoni tal-Kummissjoni (UE) 2018/773 tal-15 ta’ Mejju 2018 dwar id-disinn, il-kostruzzjoni u l-prestazzjoni u l-istandards tal-ittestjar għat-tagħmir tal-baħar u li jħassar ir-Regolament (UE) 2017/306
                  3
               . B’mod partikolari, issir referenza f’dak ir-Regolament ta’ Implimentazzjoni għar-riżoluzzjoni tal-OMI A.658(16) dwar “L-użu u t-twaħħil ta’ materjali retroriflettivi fuq tagħmir tas-salvataġġ”. Kull emenda għar-riżoluzzjoni tal-OMI u għas-suċċessuri tagħha għalhekk ser ikollha effett dirett fuq ir-rekwiżiti tar-Regolament.

               2.4.2.Emendi għall-Proċeduri għall-Kontroll mill-Istat tal-Port, 2017 (riżoluzzjoni A.1119(30))

               Id-Direttiva 2009/16/KE tal-Parlament Ewropew u tal-Kunsill tat-23 ta’ April 2009 dwar il-kontroll tal-Istat tal-Port
                  4
                (id-Direttiva PSC) tikkonċerna l-infurzar ta’ standards internazzjonali għas-sigurtà tal-bastimenti, il-prevenzjoni tat-tniġġis u l-kondizzjonijiet tal-ħajja abbord u tax-xogħol, fil-każ tal-bastimenti li jużaw il-portijiet tal-Unjoni u jbaħħru fl-ibħra taħt il-ġurisdizzjoni tal-Istati Membri. L-objettiv tad-Direttiva tal-PSC huwa li tnaqqas it-tbaħħir substandard fl-ibħra taħt il-ġurisdizzjoni tal-Istati Membri. Iċ-ċertifikati u d-dokumenti, inklużi l-kotba tar-rekords, jiġu vverifikati minn uffiċjali tal-PSC. Ta’ min jinnota li d-Direttiva tal-PSC teħtieġ li l-Istati Membri japplikaw il-Linji Gwida tal-MtQ ta’ Pariġi u ma tirreferix għal-Linji Gwida tal-OMI, li huma ispirati mil-Linji Gwida tal-MtQ ta’ Pariġi, iżda mhux neċessarjament l-istess bħalhom. Għalhekk hemm il-kompetenza tal-UE f’dan il-qasam, iżda l-effett legali tal-Linji Gwida tal-PSC tal-OMI dwar il-leġiżlazzjoni tal-UE huwa fl-aħjar każ indirett.

               2.4.3.Emendi għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC) (riżoluzzjoni A.1120(30))

               Ir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri
                  5
                jistabbilixxi miżuri li għandhom jiġu segwiti mill-organizzazzjonijiet fdati bl-ispezzjoni, il-perizja u ċ-ċertifikazzjoni tal-vapuri għall-konformità mal-konvenzjonijiet internazzjonali dwar is-sikurezza fuq il-baħar u l-prevenzjoni tat-tniġġis tal-baħar, filwaqt li jitmexxa ’l quddiem l-objettiv tal-libertà għall-forniment tas-servizzi. Fl-Anness ta’ dan ir-Regolament, il-kriterju B 7(k) jiddikjara,

               “l-organizzazzjoni rikonoxxuta tiżgura li:

               il-perizji u l-ispezzjonijiet statutorji rikjesti mis-Sistema Armonizzata tal-Perizji u ċ-Ċertifikazzjoni li għalihom l-organizzazzjoni rikonoxxuta tkun awtorizzata jitwettqu skont id-dispożizzjoni stabbilita fl-Anness u fl-Appendiċi għar-Riżoluzzjoni A.948(23) tal-IMO dwar Linji Gwida għall-Perizji skont is-Sistema Armonizzata tal-Perizji u ċ-Ċertifikazzjoni.”

               Kwalunkwe emenda għar-riżoluzzjoni tal-OMI u s-suċċessuri tagħha għalhekk ser ikollha effett dirett fuq ir-rekwiżiti tar-Regolament (KE) Nru 391/2009.

               2.4.4.Kompetenza tal-UE

               L-emendi għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ ser jaffettwaw il-liġi tal-UE permezz tal-applikazzjoni tad-Direttiva 2009/45/KE tal-Parlament Ewropew u tal-Kunsill tas-6 ta’ Mejju 2009 dwar regoli u standards ta’ sigurtà għal vapuri tal-passiġġieri (Tfassil mill-ġdid)
                  6
               .

               L-applikazzjoni tad-Direttiva 2009/16/KE dwar il-kontroll tal-Istat tal-port hija bbażata fuq il-Proċeduri għall-Kontroll mill-Istat tal-Port u l-Istruzzjonijiet (linji gwida) [mhux disponibbli bil-Malti] tal-Memorandum ta’ Ftehim ta’ Pariġi (PMtQ) kif stipulat fl-Annessi 1 u VI rispettivament. Il-proċeduri tal-OMI għall-kontroll mill-Istat tal-port u l-emendi tiegħu jistgħu jinfluwenzaw l-iżviluppi fil-linji gwida tal-PMtQ u għalhekk jista’ jkollhom effett dirett fuq l-applikazzjoni tad-Direttiva 2009/16/KE.

               Il-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC) huma rekwiżit skont ir-Regolament (KE) Nru 391/2009. Kwalunkwe emenda għal-Linji Gwida għall-Istħarriġ ser taffettwa l-liġi tal-UE permezz tal-applikazzjoni tar-Regolament (KE) 391/2009.

               3.Bażi ġuridika

               3.1.Bażi ġuridika proċedurali

               3.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika indipendentement minn jekk l-Unjoni hijiex membru ta’ korp jew parti ta’ ftehim inkwistjoni
                  7
               .

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola s-sede inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”.
                  8

               3.1.2.Applikazzjoni għall-każ preżenti

               L-Assemblea tal-OMI hija korp imwaqqaf permezz ta’ ftehim, jiġifieri l-Konvenzjoni dwar l-Organizzazzjoni Marittima Internazzjonali.

               L-atti li l-Assemblea tal-OMI hi mitluba tadotta jikkostitwixxu atti li għandhom effetti legali. L-atti previsti kapaċi jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri:

               1.Id-Direttiva 2009/45/KE dwar regoli u standards ta’ sigurtà għal vapuri tal-passiġġieri. L-Artikolu 6(2)(a)(i) ta’ din id-Direttiva jistabbilixxi li vapuri ġodda tal-passiġġieri tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata.

               2.Id-Direttiva 2009/16/KE dwar il-kontroll tal-Istat tal-port. L-Artikolu 15 jeħtieġ li l-Istati Membri jiżguraw li l-ispetturi tagħhom isegwu l-proċeduri u l-linji gwida speċifikati fl-Anness VI. Dawn il-linji gwida huma stabbiliti mill-PMtQ. L-emendi għall-Proċeduri tal-OMI għall-Kontroll mill-Istat tal-Port 2017 jista’ jkollhom effett fuq l-iżviluppi fil-linji gwida tal-PMtQ u għalhekk ikollhom effett fuq l-applikazzjoni ta’ din id-Direttiva. Għandu jiġi nnutat li s-Sottokumitat tal-OMI III iddiskuta l-emendi taħt il-punt tal-aġenda “Miżuri biex jiġu armonizzati l-attivitajiet u l-proċeduri tal-kontroll mill-Istat tal-port (PSC) mad-dinja kollha”.

               3.Ir-Regolament (KE) Nru 391/2009 dwar ir-regoli u l-istandards komuni għall-ispezzjoni tal-vapuri. Il-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC) huma rekwiżit skont dan ir-Regolament. L-Anness I, il-kriterju B7(k) jiddikjara:

               “7. L-organizzazzjoni rikonoxxuta tiżgura li:

               (k) il-perizji u l-ispezzjonijiet statutorji rikjesti mis-Sistema Armonizzata tal-Perizji u ċ-Ċertifikazzjoni li għalihom l-organizzazzjoni rikonoxxuta tkun awtorizzata jitwettqu skont id-dispożizzjoni stabbilita fl-Anness u fl-Appendiċi għar-Riżoluzzjoni A.948(23) tal-IMO dwar Linji Gwida għall-Perizji skont is-Sistema Armonizzata tal-Perizji u ċ-Ċertifikazzjoni.”

               Għalhekk, emendi għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni jaffettwaw il-liġi tal-UE permezz tal-applikazzjoni tar-Regolament (KE) Nru 391/2009.

               L-atti previsti ma jissupplimentawx jew ma jemendawx il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               3.2.Bażi ġuridika sostantiva

               3.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawn il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE għandha tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               3.2.2.Applikazzjoni għall-każ preżenti

               L-objettiv ewlieni u l-kontenut tal-att previst jirrigwardaw it-trasport marittimu. Għalhekk, il-bażi ġuridika sostantiva tad-deċiżjoni proposta hija l-Artikolu 100(2) tat-TFUE.

               3.3.Konklużjoni

               Il-bażi ġuridika tad-deċiżjoni proposta għandha tkun l-Artikolu 100(2) flimkien mal-Artikolu 218(9) tat-TFUE.

               2019/0248 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fl-Organizzazzjoni Marittima Internazzjonali matul il-31 sessjoni tal-Assemblea tal-OMI dwar l-adozzjoni ta’ emendi għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ, għall-Proċeduri għall-Kontroll mill-Istat tal-Port, 2017 (riżoluzzjoni A.1119(30) u għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni, (riżoluzzjoni A.1120(30))

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni dwar l-Organizzazzjoni Marittima Internazzjonali (OMI) (“il-Ftehim”) daħlet fis-seħħ fis-17 ta’ Marzu 1958.

               (2)Skont l-Artikolu 15(j) tal-Ftehim, l-Assemblea tista’ tirrakkomanda lill-Membri għall-adozzjoni ta’ regolamenti u linji gwida li jikkonċernaw is-sikurezza marittima, il-prevenzjoni u l-kontroll tat-tniġġis tal-baħar mill-bastimenti u kwistjonijiet oħra li jikkonċernaw l-effett tat-tbaħħir fuq l-ambjent tal-baħar assenjat lill-Organizzazzjoni minn jew taħt strumenti internazzjonali, jew emendi għal tali regolamenti u linji gwida li jkunu ġew riferuti lilha.

               (3)Matul il-31 sessjoni tagħha fil-25 ta’ Novembru sal-5 ta’ Diċembru 2019, l-Assemblea OMI se tadotta emendi għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ, għall-Proċeduri għall-Kontroll mill-Istat tal-Port, 2017 (riżoluzzjoni A.1119(30)), u għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC), (riżoluzzjoni A.1120(30).

               (4)Huwa xieraq li tiġi stabbilita l-pożizzjoni li se tiġi adottata f’isem l-Unjoni fl-OMI, peress li l-emendi adottati għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ, għall-Proċeduri għall-Kontroll mill-Istat tal-Port, 2017 (riżoluzzjoni A.1119(30)) u għal-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC), (riżoluzzjoni A.1120(30)), ser ikunu jistgħu jinfluwenzaw b’mod deċiżiv il-kontenut tad-dritt tal-Unjoni, jiġifieri d-Direttiva tal-Kunsill 2009/45/KE tal-Parlament Ewropew u tal-Kunsill dwar regoli u standards ta’ sigurtà għal vapuri tal-passiġġieri
                  9
               , id-Direttiva 2009/16/KE tal-Parlament Ewropew u tal-Kunsill dwar il-kontroll tal-Istat tal-port
                  10
                u r-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri
                  11
               .

               (5)Il-101 sessjoni tal-Kumitat tas-Sikurezza Marittima (MSC 101), li saret f’Londra bejn il-5 u l-14 ta’ Ġunju 2019, fakkret li fis-sessjoni preċedenti tiegħu, wara li kkunsidra d-dokument MSC 100/19/4 li jipproponi emendi għar-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-apparat tas-salvataġġ, il-Kumitat kien qabel li jitħassar il-kliem “ark tal-karbonju” fil-paragrafu 4.10 u kien talab lis-Segretarjat tal-OMI biex iħejji abbozz rilevanti tar-riżoluzzjoni tal-Assemblea għal approvazzjoni fl-MSC 101, bl-għan li jiġi sottomess fil-31 Assemblea (A 31) għall-adozzjoni (MSC 100/20, paragrafi 19.14 u 19.15). Il-Kumitat imbagħad approva l-abbozz tar-riżoluzzjoni tal-Assemblea dwar l-Emendi għall-użu u t-twaħħil ta’ materjali retroriflettivi fuq l-Apparat tas-Salvataġġ (riżoluzzjoni A.658(16)).

               (6)Il-5 sessjoni tas-Sottokumitat dwar l-Implimentazzjoni tal-Istrumenti tal-OMI (III 5), li saret f’Londra bejn l-24 u t-28 ta’ Settembru 2018, qablet ma’ ċerti reviżjonijiet tal-Proċeduri għall-Kontroll mill-Istat tal-Port 2017, b'mod partikolari fir-rigward tal-Appendiċi 2 dwar il-Linji Gwida dwar id-detenzjoni tal-bastimenti, kien hemm qbil dwarhom, li għandhom jiġu żviluppati ulterjorment fis-sessjonijiet, bl-għan li jiġi ppreżentat abbozz ta’ Proċeduri għall-Kontroll mill-Istat tal-Port, 2019, flimkien ma’ abbozz ta’ riżoluzzjoni, għal III 6, f’laqgħa f’Londra bejn l-1 u l-5 ta'  Lulju 2019, għal kunsiderazzjoni, qabel sottomissjoni diretta potenzjali lil A 31 għall-kunsiderazzjoni bl-għan li jiġi adottat, soġġett għal approvazzjoni mill-Kumitati.

               (7)F’MSC 101, il-Kumitat awtorizza lil III 6 biex jirrapporta r-riżultat tax-xogħol tiegħu direttament fil-31 sessjoni tal-Assemblea (A.31) għall-adozzjoni minn din l-Assemblea. III 6 irreveda u ffinalizza l-emendi għall-Proċeduri għall-Kontroll mill-Istat tal-Port 2019 u, wara talba mill-Kumitat tal-Protezzjoni tal-Ambjent tal-Baħar fl-74 sessjoni tiegħu f’Londra bejn it-13 u s-17 ta’ Mejju 2019, inkluda appendiċi ġdid 18 “riżoluzzjoni MEPC.321(74) dwar Linji Gwida 2019 għall-kontroll mill-Istat tal-port skont MARPOL Anness VI kapitolu 3”. III 6 approva l-emendi għall-Proċeduri għall-Kontroll mill-Istat tal-Port 2017 u awtorizzahom biex jintbagħtu lil A 31 għall-adozzjoni.

               (8)F’III 5, is-Sottokumitat fakkar li fis-sessjoni preċedenti tiegħu huwa kien stabbilixxa l-Grupp ta’ Korrispondenza dwar ir-Reviżjoni tal-Linji Gwida tal-Istħarriġ u ċ-Ċertifikazzjoni tal-Vapuri Armonizzati (HSSC) u l-Lista Mhux Eżawrjenti tal-Obbligi taħt l-Istrumenti Rilevanti għall-Kodiċi tal-Implimentazzjoni tal-Istrumenti tal-OMI (Kodiċi III) biex ikomplu jiġu aġġornati l-Linji Gwida għall-Istħarriġ biex jiġu inklużi rekwiżiti li jirriżultaw mill-emendi rilevanti għall-istrumenti rilevanti tal-OMI li jidħlu fis-seħħ sa u inkluż il-31 ta’ Diċembru 2019, bl-għan li jiġu sottomessi għal abozz ta’ Linji Gwida għall-Istħarriġ emendati skont l-HSSC għal A 31 għall-adozzjoni. F’MSC 101, wara li l-Kumitat innota r-riżultat ta’ III 5, u ddetermina xi kwistjonijiet pendenti, imbagħad awtorizza lil III 6 biex jirrapporta r-riżultat tax-xogħol tiegħu direttament fil-31 sessjoni tal-Assemblea (A.31) għall-adozzjoni minn din l-Assemblea. III 6 ikkunsidra l-emendi għal-Linji Gwida tal-HSSC u awtorizzahom biex jintbagħtu lil A31 għall-adozzjoni.

               (9)Jenħtieġ li l-pożizzjoni tal-Unjoni tiġi espressa mill-Istati Membri tal-Unjoni li huma membri tal-OMI, filwaqt li jaġixxu b’mod konġunt fl-interess tal-Unjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fil-31 sessjoni tal-Assemblea tal-OMI għandha tkun li taqbel mal-adozzjoni ta’ emendi għal:

               (a)Ir-riżoluzzjoni A.658(16) dwar l-użu u t-twaħħil ta’ materjali retroriflettivi fuq l-Apparat tas-Salvataġġ, kif stipulat fid-dokument MSC 101/24, l-Anness 27.

               (b)Il-proċeduri għall-Kontroll mill-Istat tal-Port, 2017 (riżoluzzjoni A.1119(30)) kif stipulat fid-dokument III 6/15 l-Anness XX; u

               (c)l-Linji Gwida għall-Istħarriġ skont is-Sistema Armonizzata tal-Istħarriġ u ċ-Ċertifikazzjoni (HSSC), (riżoluzzjoni A.1120(30)) Ċertifikazzjoni (HSSC), 2015 (riżoluzzjoni A.1104(29)), kif stipulat fid-dokument III 6/15 l-Anness XX.

               Artikolu 2

               1.Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-OMI, filwaqt li jaġixxu b’mod konġunt fl-interess tal-Unjoni.

               2.Jista' jintlaħaq qbil dwar bidliet minuri għall-pożizzjoni msemmija fl-Artikolu 1 mingħajr il-ħtieġa ta’ deċiżjoni ulterjuri mill-Kunsill.

               Artikolu 3

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Fl-1982 isem din l-organizzazzjoni nbidel u sar l-Organizzazzjoni Marittima Internazzjonali (l-OMI).

                     (2)

                        ĠU L 257, 28.8.2014, p. 146

                     (3)

                        ĠU L 133, 30.8.2018, p.1.

                     (4)

                        ĠU L 131, 28.5.2009, p. 57.

                     (5)

                        ĠU L 131, 28.5.2009, p. 11.

                     (6)

                        ĠU L 163, 25.6.2009, p. 1.

                     (7)

                        Il-Każ C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafu 64.

                     (8)

                        Il-Każ C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64.

                     (9)

                        ĠU L 163, 25.6.2009, p. 1.

                     (10)

                        ĠU L 131, 28.5.2009, p. 57.

                     (11)

                        ĠU L 131, 28.5.2009, p. 11.


               IL-KUMMISSJONI EWROPEA
            Brussell, 14.11.2019
            COM(2019) 584 final
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea u l-Istati Membri tagħha, tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

                  Skont l-Artikolu 6(2) tal-Att tal-Adeżjoni, il-Kroazja ħadet l-impenn li taderixxi mal-ftehimiet konklużi jew iffirmati mill-Unjoni u mill-Istati Membri ma’ pajjiżi terzi. Fost dawk il-ftehimiet hemm il-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha (“l-ATA bejn l-UE u l-Istati Uniti”).

                  Dik id-dispożizzjoni tipprevedi wkoll li l-adeżjoni tal-Kroazja ma’ dawk il-ftehimiet għandha tiġi miftiehma permezz tal-konklużjoni ta’ protokoll tal-ftehimiet bejn il-Kunsill, li jaġixxi unanimament f’isem l-Istati Membri, u l-pajjiżi terzi kkonċernati. Barra minn hekk, il-Kummissjoni għandha tinnegozja dawk il-protokolli f’isem l-Istati Membri.

                  B’hekk il-Kummissjoni nnegozjat protokoll li jemenda l-ATA bejn l-UE u l-Istati Uniti sabiex jipprevedi l-adeżjoni tal-Kroazja ma’ dak il-ftehim.

                  L-objettiv ta’ din il-proposta huwa li tinkiseb Deċiżjoni tal-Kunsill, ibbażata fuq l-Artikolu 218(5) tat-Trattat dwar il-Funzjonament tal-Unjoni Ewropea (it-“TFUE”) u l-Artikolu 6(2) tal-Att tal-Adeżjoni, li tawtorizza l-iffirmar tal-protokoll f’isem l-Unjoni u l-Istati Membri, kif ukoll l-applikazzjoni proviżorja tiegħu minnhom f’konformità mal-Artikolu 4 tiegħu, soġġett għall-konklużjoni tiegħu iktar ’il quddiem.

               •Kuntest ġenerali

               L-impenn li ħadet il-Kroazja skont l-Artikolu 6(2) tal-Att tal-Adeżjoni japplika wkoll għall-Ftehim dwar it-Trasport bl-Ajru bejn l-Istati Uniti tal-Amerka, l-Unjoni Ewropea u l-Istati Membri tagħha, l-Iżlanda u n-Norveġja, li jestendi l-kamp ta’ applikazzjoni tal-ATA bejn l-UE u l-Istati Uniti għal dawn il-pajjiżi tal-aħħar, u l-Ftehim Anċillari bejn l-Unjoni Ewropea u l-Istati Membri tagħha, l-Iżlanda u n-Norveġja, li jirregola r-relazzjoni bejn dawk il-partijiet skont il-ftehim imsemmi qabel.

               B’konsegwenza ta’ dan, il-Kummissjoni nnegozjat protokolli li jemendaw ukoll dawk il-ftehimiet sabiex jipprevedu l-adeżjoni tal-Kroazja ma’ dawk il-ftehimiet. Il-proposti għal Deċiżjonijiet tal-Kunsill dwar l-iffirmar, l-applikazzjoni proviżorja u l-konklużjoni ta’ dawk il-protokolli, kif ukoll il-proposta għal Deċiżjoni tal-Kunsill dwar il-konklużjoni tal-protokoll li jemenda l-ATA bejn l-UE u l-Istati Uniti, jiġu ppreżentati b’mod parallel ma’ din il-proposta.

               •Konsistenza mad-dispożizzjonijiet eżistenti fil-qasam ta’ politika

               L-ATA bejn l-UE u l-Istati Uniti kien l-ewwel ftehim komprensiv dwar it-trasport bl-ajru ma’ sieħeb ewlieni tal-avjazzjoni tal-Unjoni. Dan huwa l-iżjed ftehim importanti fid-dinja dwar it-trasport bl-ajru, u jipprovdi iktar minn 80 miljun post fis-sena għall-passiġġieri tat-trasport bl-ajru; għaldaqstant huwa l-ġebla tax-xewka tal-politika esterna tal-Unjoni dwar l-avjazzjoni. Il-protokoll se jippermetti lill-Kroazja tibbenefika mill-ATA bejn l-UE u l-Istati Uniti.

               •Konsistenza mad-dispożizzjonijiet eżistenti fil-qasam tal-proposta

               Il-protokoll jippermetti lill-Kroazja tissodisfa l-obbligu tagħha skont l-Artikolu 6(2) tal-Att tal-Adeżjoni sabiex taderixxi mal-ATA bejn l-UE u l-Istati Uniti.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-Artikolu 100(2) flimkien mal-Artikolu 218(5) tat-TFUE, u t-tieni subparagrafu tal-Artikolu 6(2) tal-Att tal-Adeżjoni.

               •Sussidjarjetà (għall-kompetenza mhux esklużiva)

                Il-Protokoll se jippermetti lill-Kroazja tibbenefika mill-ATA bejn l-UE u l-Istati Uniti li joħloq kundizzjonijiet ugwali u uniformi għall-aċċess għas-suq u jservi bħala bażi għal arranġamenti ġodda għall-kooperazzjoni regolatorja u għall-konverġenza f’oqsma essenzjali għat-tħaddim sikur, sigur u effiċjenti tas-servizzi bl-ajru. Dawn l-arranġamenti jistgħu jinkisbu biss fil-livell tal-Unjoni.

               •Proporzjonalità

                  Il-Protokoll huwa limitat għat-trattament tal-kwistjoni tal-adeżjoni tal-Kroazja mal-ATA bejn l-UE u l-Istati Uniti u ma jindirizzax kwistjonijiet oħra.

               •Għażla tal-istrument

                  Ftehim internazzjonali.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  Mhux applikabbli.

               •Ġbir u użu tal-għarfien espert

                  Mhux applikabbli.

               •Valutazzjoni tal-impatt

                  Mhux applikabbli.

               •Idoneità regolatorja u simplifikazzjoni

                  Mhux applikabbli.

               •Drittijiet fundamentali

                  Mhux applikabbli.

               4.IMPLIKAZZJONIJIET BAĠITARJI

                  Il-proposta ma għandha l-ebda implikazzjoni għall-baġit tal-Unjoni.

               5.ELEMENTI OĦRA

               •Sommarju tal-ftehim propost

                  Il-Protokoll jikkonsisti minn test ewlieni li jipprevedi l-adeżjoni tal-Kroazja mal-ATA bejn l-UE u l-Istati Uniti u l-emendi konsegwenzjali għal dak il-ftehim, u Dikjarazzjoni Konġunta dwar l-awtentikazzjoni ta’ verżjonijiet lingwistiċi addizzjonali.

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea u l-Istati Membri tagħha, tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) flimkien mal-Artikolu 218(5) tiegħu,

               Wara li kkunsidra l-Att tal-Adeżjoni tal-Kroazja, u b’mod partikolari t-tieni subparagrafu tal-Artikolu 6(2) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Kummissjoni nnegozjat Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”), f’konformità mad-Deċiżjoni tal-Kunsill 13351/12 tal-14 ta’ Settembru 2012 li tawtorizza lill-Kummissjoni tiftaħ negozjati.

               (2)In-negozjati ġew konklużi b’suċċess bl-inizjalar tal-Protokoll fit-8 ta’ Marzu 2019.

               (3)Jenħtieġ li l-Protokoll jiġi ffirmat u applikat b’mod proviżorju mill-Unjoni u mill-Istati Membri tagħha f’konformità mal-Artikolu 4 tiegħu, soġġett għall-konklużjoni tiegħu iktar ’il quddiem.

               ADOTTA DIN ID-DEĊIŻJONI:

               Artikolu 1

               L-iffirmar tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”), huwa b’dan awtorizzat f’isem l-Unjoni u l-Istati Membri tagħha, soġġett għall-konklużjoni tal-Protokoll.

               It-test tal-Protokoll huwa mehmuż ma’ din id-Deċiżjoni.

               Artikolu 2

               Il-President tal-Kunsill huwa b’dan awtorizzat li jiddeżinja l-persuna/i li bis-setgħa li tiffirma/jiffirmaw il-Protokoll f’isem l-Unjoni u l-Istati Membri tagħha.

               Artikolu 3

               Sakemm jidħol fis-seħħ, il-Protokoll għandu jiġi applikat b’mod proviżorju mill-Unjoni u mill-Istati Membri tagħha f’konformità mal-Artikolu 4 tiegħu.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

    ---documentbreak---

               IL-KUMMISSJONI EWROPEA
            Brussell, 14.11.2019
            COM(2019) 584 final
            ANNESSI
            tal-

               Proposta għal Deċiżjoni tal-Kunsill
            dwar l-iffirmar, f’isem l-Unjoni Ewropea u l-Istati Membri tagħha, tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea

               Anness 1

               PROTOKOLL

               Li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea

               L-ISTATI UNITI TAL-AMERKA (minn hawn ’il quddiem “l-Istati Uniti”), minn naħa waħda;

               u

               R-REPUBBLIKA TAL-AWSTRIJA,

               IR-RENJU TAL-BELĠJU,

               IR-REPUBBLIKA TAL-BULGARIJA,

               IR-REPUBBLIKA TAL-KROAZJA,

               IR-REPUBBLIKA TA’ ĊIPRU,

               IR-REPUBBLIKA ĊEKA,

               IR-RENJU TAD-DANIMARKA,

               IR-REPUBBLIKA TAL-ESTONJA,

               IR-REPUBBLIKA TAL-FINLANDJA,

               IR-REPUBBLIKA FRANĊIŻA,

               IR-REPUBBLIKA FEDERALI TAL-ĠERMANJA,

               IR-REPUBBLIKA ELLENIKA,

               L-UNGERIJA,

               L-IRLANDA,

               IR-REPUBBLIKA TALJANA,

               IR-REPUBBLIKA TAL-LATVJA,

               IR-REPUBBLIKA TAL-LITWANJA,

               IL-GRAN DUKAT TAL-LUSSEMBURGU,

               MALTA,

               IR-RENJU TAN-NETHERLANDS,

               IR-REPUBBLIKA TAL-POLONJA,

               IR-REPUBBLIKA PORTUGIŻA,

               IR-RUMANIJA,

               IR-REPUBBLIKA SLOVAKKA,

               IR-REPUBBLIKA TAS-SLOVENJA,

               IR-RENJU TA’ SPANJA,

               IR-RENJU TAL-IŻVEZJA,

               IR-RENJU UNIT TAL-GRAN BRITTANJA U L-IRLANDA TA’ FUQ,

               billi huma partijiet għat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u billi huma Stati Membri tal-Unjoni Ewropea (minn hawn ’il quddiem, “l-Istati Membri”),

               u l-UNJONI EWROPEA, min-naħa l-oħra;

               Wara li kkunsidraw l-adeżjoni tar-Repubblika tal-Kroazja mal-Unjoni Ewropea fl-1 ta’ Lulju 2013,

               FTIEHMU KIF ĠEJ:

               Artikolu 1

               Il-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007 (minn hawn ’il quddiem, “il-Ftehim dwar it-Trasport bl-Ajru”), kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010 (minn hawn ’il quddiem, “il-Protokoll tal-2010”), għandu japplika għar-Repubblika tal-Kroazja bħala Stat Membru tal-Unjoni Ewropea.

               Artikolu 2

               1. Id-dispożizzjoni li ġejja għandha tiżdied mat-Taqsima 1 tal-Anness 1 tal-Ftehim dwar it-Trasport bl-Ajru, kif emendat bil-Protokoll tal-2010, wara l-paragrafu c relatat mar-Repubblika tal-Bulgarija:

               “c bis) Ir-Repubblika tal-Kroazja: il-Ftehim dwar it-Trasport bl-Ajru bejn il-Gvern tal-Istati Uniti tal-Amerka u l-Gvern tar-Repubblika tal-Kroazja, iffirmat f’Washington fit-3 ta’ Frar 2011.”

               2. It-test tat-Taqsima 3 tal-Anness 1 tal-Ftehim dwar it-Trasport bl-Ajru, kif emendat bil-Protokoll tal-2010, għandu jitħassar fl-intier tiegħu u għandu jiġi sostitwit b’dan li ġej:

               “Minkejja l-Artikolu 3 ta’ dan il-Ftehim, il-linji tal-ajru tal-Istati Uniti ma għandux ikollhom id-dritt li jipprovdu servizzi li jġorru biss merkanzija, li ma jkunux parti minn servizz li jaqdi lill-Istati Uniti, lejn l-Istati Membri jew minn punti fihom, għajr lejn ir-Repubblika tal-Kroazja, ir-Repubblika Ċeka, ir-Repubblika Franċiża, ir-Repubblika Federali tal-Ġermanja, il-Gran Dukat tal-Lussemburgu, Malta, ir-Repubblika tal-Polonja, ir-Repubblika Portugiża u r-Repubblika tas-Slovakkja, jew minn punti fihom.”

               Artikolu 3

               Dan il-Protokoll għandu jidħol fis-seħħ fl-iktar waħda tard minn dawn li ġejjin:

               1. id-data tad-dħul fis-seħħ tal-Protokoll tal-2010; u

               2. xahar wara d-data tal-aħħar nota ta’ skambju ta’ noti diplomatiċi bejn il-Partijiet li jikkonfermaw li tlestew il-proċeduri neċessarji kollha għad-dħul fis-seħħ ta’ dan il-Protokoll.

               Artikolu 4

               Sakemm jidħol fis-seħħ, il-Partijiet jaqblu li japplikaw dan il-Protokoll b’mod proviżorju, sa fejn permess skont il-liġi domestika applikabbli, mid-data tal-firma.

               Magħmul fi …………, b’żewġ kopji, fi …………. 2019.

               Għall-Istati Uniti tal-Amerka:

               Għar-Repubblika tal-Awstrija,

               għar-Renju tal-Belġju,

               għar-Repubblika tal-Bulgarija,

               għar-Repubblika tal-Kroazja,

               għar-Repubblika ta’ Ċipru,

               għar-Repubblika Ċeka,

               għar-Renju tad-Danimarka,

               għar-Repubblika tal-Estonja,

               għar-Repubblika tal-Finlandja,

               għar-Repubblika Franċiża,

               għar-Repubblika Federali tal-Ġermanja,

               għar-Repubblika Ellenika,

               għall-Ungerija,

               għall-Irlanda,

               għar-Repubblika Taljana,

               għar-Repubblika tal-Latvja,

               għar-Repubblika tal-Litwanja,

               għall-Gran Dukat tal-Lussemburgu,

               għal Malta;

               għar-Renju tan-Netherlands,

               għar-Repubblika tal-Polonja,

               għar-Repubblika Portugiża,

               għar-Rumanija,

               għar-Repubblika Slovakka,

               għar-Repubblika tas-Slovenja,

               għar-Renju ta’ Spanja,

               għar-Renju tal-Iżvezja,

               għar-Renju Unit tal-Gran Brittanja u l-Irlanda ta’ Fuq, u

               għall-Unjoni Ewropea

               Anness 2

               Dikjarazzjoni Konġunta

               Ir-rappreżentanti tal-Istati Uniti tal-Amerka u tal-Unjoni Ewropea u tal-Istati Membri tagħha kkonfermaw li t-test tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea, iffirmat fi ______ 2019 (“il-Protokoll”), irid jiġi awtentikat f’lingwi oħra, kif previst permezz ta’ skambju ta’ ittri, qabel l-iffirmar tal-Protokoll, jew b’deċiżjoni tal-Kumitat Konġunt, wara l-iffirmar tal-Protokoll.

               Ir-Rappreżentanti kkonfermaw ukoll li l-kliem “lingwi oħra” fid-Dikjarazzjonijiet Konġunti li jiffurmaw parti mill-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, u mill-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, jirreferi wkoll għal-lingwi tal-Istati Membri li jaderixxu mal-Unjoni Ewropea.

               Din id-Dikjarazzjoni Konġunta hija parti integrali tal-Protokoll.

               Għall-Istati Uniti tal-Amerka:

                     Għall-Unjoni Ewropea

               u għall-Istati Membri tagħha: